160 in hospitaal ná chemiese stof by skoolSommige pasiënte is met ‘n lugambulans hospitaal toe geneem. (Skermgreep: Rescue Care) Paramedici sê bykans 160 pasiënte is Maandag by ŉ hospitaal behandel nadat ŉ onbekende chemiese stof by ŉ skool in Umlazi in Durban gestort is. Rescue Care-woordvoerder Garrith Jamieson het gesê paramedici het gereageer ná verskeie oproepe om hulp by die skool. “By hulle aankoms daar was daar chaos. Na bewering het sommige van die leerders met ŉ bal van een of ander aard gespeel. Hulle het dit oopgeskeur en ŉ poeierige stof het uitgekom. Die wind het die stof opgetel en in verskeie klaskamers ingewaai, waar dit verskeie leerders en onderwysers geaffekteer het,” het Jamieson gesê. Hy het gesê die stad se nooddienste en paramedici van Rescue Care het verdere hulp ingeroep weens die groot getal pasiënte. Die polisie en die metropolisie was ook op die toneel. “Vier pasiënte, ŉ onderwyser en drie leerders, het kritieke beserings opgedoen en is op die toneel gestabiliseer. Die Lenmed1-lugambulans is ingeroep om te help met die spoedige vervoer na die Lenmed Ethekweni-hospitaal-en-hartsentrum,” het Jamieson gesê. Nagenoeg 60 leerders het geringe beserings opgedoen en is ook in ŉ hospitaal opgeneem. Die polisie se springstofeenheid en die speurtak ondersoek die voorval. Dit is in dié stadium steeds onbekend presies wát die stof was. Dit vorm deel van die polisieondersoek.